钦定古今图书集成/明伦汇编/官常典/第244卷 > 吕原
## 钦定古今图书集成/明伦汇编/官常典/第244卷 > 吕原

按《明外史》本传：“原字逢原，秀水人。父嗣芳，万泉教谕。
兄本，景州训导。嗣芳老，就养景州，与本相继卒。贫不
能归葬，厝于景。时至墓，恸哭久之。奉母南归，家益贫。
知府黄懋奇原文，补诸生，遣入学。是秋，举乡试第一。
明年，正统七年，赐进士及第，授编修，为杨士奇溥所
器。十二年，与侍讲裴论等十人同选入东阁肄业，直”
经筵。景泰初，进侍讲，与同官倪谦授小内侍书于文
华殿东庑。帝至，命谦讲《国风》，原讲《尧典》，皆称旨。问何
官，并以中允兼侍讲对。帝曰：“品同耳，何相兼为？”进二
人侍讲学士，兼中允。寻进左春坊大学士。天顺初，改
通政司右参议兼侍讲。徐有贞、李贤下狱，命入内阁。
石亨、曹吉祥贵倨独敬原。原朝会衣青袍，亨笑曰：“行
为先生易之。”原不答。寻与岳正列亨、吉祥罪状，疏留
中。二人怒，摘《敕谕》中语，谓阁臣谤讪。帝大怒，坐便殿，
召对近臣，厉声曰：“正大胆敢尔！原素恭谨，阿正何也？”
正罢去，原得留佐李贤柄政。贤通达，遇事立断。原守
正，济以持重。而是时彭时亦入。三人相得甚欢，庶政
称理。其年冬，进翰林院学士。六年，遭母丧，水浆不入
口三日。诏葬毕即起视事。原乞终制，不允。乃之景州，
启父兄殡归葬。舟中寝苫哀毁。体素丰，至是羸瘠。抵
家甫襄事而卒，年四十五。赠礼部左侍郎，谥“文懿。”原
内刚外和，与物无竞。性俭约，身无纨绮。归装惟赐衣
数袭，分禄恤宗姻。既秉政，愈好学。